ROZHODNUTIE KOMISIE
z 29. júla 2009,
ktorým sa upravuje rozhodnutie 2006/433/ES, ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti klasickému moru ošípaných v Nemecku v roku 2002
[oznámené pod číslom K(2009) 5866]
(Iba nemecké znenie je autentické)
(2009/580/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3,
keďže:
(1)
V rozhodnutí 90/424/EHS sa ustanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane mimoriadnych opatrení.
(2)
Rozhodnutím Komisie 2003/745/ES (2) udelilo Spoločenstvo Nemecku finančný príspevok na pokrytie nákladov vzniknutých pri prijímaní mimoriadnych opatrení na boj proti klasickému moru ošípaných v Nemecku v roku 2002.
(3)
V rozhodnutí Komisie 2006/433/ES (3) sa stanovila výška celkového finančného príspevku Spoločenstva na výdavky spojené s eradikáciou klasického moru ošípaných v roku 2002.
(4)
Uvedený príspevok sa zakladal na žiadosti, ktorú v súlade s rozhodnutím 2003/745/ES predložili nemecké orgány 19. novembra 2003. Táto žiadosť obsahovala odkaz na niektoré dovtedy ešte stále otvorené prípady. Tieto prípady sa vyriešili až 27. decembra 2007. Nemecké orgány uskutočnili výslednú platbu 8. januára 2008. Vzhľadom na výslovnú zmienku o otvorených prípadoch v pôvodnej žiadosti sa Komisia domnieva, že čas potrebný na ich uzavretie treba považovať za riadne odôvodnené oneskorenie platby, čo oprávňuje uplatnenie nulového zníženia podľa článku 4 ods. 1 posledného pododseku rozhodnutia 2003/745/ES.
(5)
Dňa 19. júna 2008 Nemecko predložilo dodatočnú oficiálnu žiadosť o úhradu podľa článku 5 ods. 1 rozhodnutia 2003/745/ES. Sumy v dodatočnej žiadosti sa vzťahujú na výdavky, ktoré nemecké orgány pôvodne neuhradili.
(6)
Rozhodnutie 2003/745/ES, a najmä jeho článok 2 písm. b) a c) a článok 4 sa na túto dodatočnú žiadosť uplatňujú podľa potreby.
(7)
Vzhľadom na uvedené úvahy by sa mala upraviť výška celkového finančného príspevku uvedeného v rozhodnutí 2006/433/ES.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Text článku 1 rozhodnutia 2006/433/ES sa nahrádza týmto textom:
„Článok 1
Celkový finančný príspevok Spoločenstva na výdavky spojené s eradikáciou klasického moru ošípaných v Nemecku v roku 2002 podľa rozhodnutia 2003/745/ES je 970 167,31 EUR.
Keďže už boli vyplatené dve splátky vo výške 460 000 EUR a 465 808,47 EUR, zostatok finančného príspevku Spoločenstva predstavuje 44 358,84 EUR.“
Článok 2
Toto rozhodnutie je určené Spolkovej republike Nemecko.
V Bruseli 29. júla 2009